আইনকে বৃদ্ধাঙ্গুলী দেখিয়ে প্রশাসন ও পুলিশের নিস্ক্রিয়তার সুযোগে বান্দরবানে ইট ভাটার প্রস্তুতিমুলক কাজের জন্য দিন দুপুরে প্রকাশ্যেই পাহাড় কেটে সাবাড় করা হচ্ছে। পাহাড় কেটে পরিবেশ ধংস করে রোয়াংছড়ির ছাইংগ্যা, লামার ফাইতং, ফাঁসিয়াখালী, নাইক্ষ্যংছড়ির সোনাইছড়ি, ঘুমধুমসহ বিভিন্ন এলাকায় অবাধে পাহাড় কেটে ইট তৈরির জন্য মাটি মজুদ করা হলেও প্রশাসন কিংবা পুলিশ এসব অবৈধ কাজের বিরুদ্ধে কোন ব্যবস্থাই গ্রহণ না করার অভিযোগ উঠেছে। সরকার ও দলীয় নেতার দাপট দেখিয়েই ছাইংগ্যা এবং ফাইতংয়ে প্রকাশ্যে পাহাড় কেটে ভাটার জন্য মাটি মজুদ করার অভিযোগ তুলেছেন স্থানীয়রা।